PROKAL.CO, KAJADIAN kada manurut pandiran urang tuhanya, supaya sakulah Ijul--- ngaran karangan panulis waralah--- kabingungan babaya handak tulak ka luar negeri. Kabujuran Ijul hanyar dapat warisan banyak, jadi duitnya sabagian dipakainya gasan balalah ka kaluar negeri.
Supaya kada ngalih, Ijul mambawa kaluarganya nang pintar mambaca wan bisa sadikit babahasa asing. Ijul tu kabujuran kada bisa mambaca wan manulis, maksudnya kalau ada nang mangawali inya nyaman kaina mun handak balalah atau ada parlu.
Babaya babuat ka pasawat, Ijul pina himung banar. Bujur ai inya wayah ini jadi urang sugih hanyar, tapi dasar kada suah babuat di pasawat ganal nang kaya itu. Pokoknya pasawatnya saraba langkap di dalamnya. Rupanya banyak jua urang Indonesia nang lain di pasawat tu.
“Bah tampilan urang di sini macam bos sabarataan. Pina sibuk mambaca seberataan urang-urangnya nah,” Ijul basuara dalam hati.
Lawas Ijul ungut-ungut sorangan. Supaya talihat kaya urang sibuk jua, balaluan ai Ijul maambil koran nang ada di bawah kadudukannya. Langsung haja Ijul mambuka salibar-libarnya di hadapan muhanya. Tapi satiap ada nang liwat di higanya, baik pramugari atau panumpang lain haur haja tatawa.
Dalam hati Ijul bararti urang-urang tu mahatiakannya. Artinya urang tahu kalau inya kada buta huruf. Lumayan lawas, akhirnya ada jua nang manggawil ka inya. Babaya ditiring Ijul sakalinya pramugari pasawat nang ditumpanginya sudah di higanya.
“Mohon maaf pak lah, tumatan tadi ulun perhatikan pinanya piyan mambaca koran tabalik nah,” pramugari memadahi.
Mandangar nang kaya itu, badadas ai Ijul mambalik korang di tangannya. “Jiah, unda basinghaja handak mantis kawa kada unda mambaca mun koran tabalik,” Ijul manjawab kada mau kalah gasan mambuang supan.
“Untung haja ada jawaban, jika katahuan unda kada bisa mambaca,” jar Ijul pulang imbah pramugari bajauh. (rin/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn